CELEX: 32019D0968
Language: lt
Date: 2019-06-06 00:00:00
Title: 2019 m. birželio 6 d. Tarybos įgyvendinimo sprendimas (ES) 2019/968 dėl automatinio keitimosi DNR duomenimis Jungtinėje Karalystėje pradžios

13.6.2019   
               
               
                  LT
               
               
                  Europos Sąjungos oficialusis leidinys
               
               
                  L 156/8
               
            
         TARYBOS ĮGYVENDINIMO SPRENDIMAS (ES) 2019/968
         2019 m. birželio 6 d.
         dėl automatinio keitimosi DNR duomenimis Jungtinėje Karalystėje pradžios
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 33 straipsnį,
         atsižvelgdama į Europos Parlamento nuomonę (2),
         kadangi:
         
                     (1)
                  
                  
                     pagal Sprendimo 2008/615/TVR 25 straipsnio 2 dalį asmens duomenų teikimas, kaip numatyta tame sprendime, negali būti atliekamas tol, kol tokius duomenis teikiančių valstybių narių teritorijų nacionalinėje teisėje nėra įgyvendintos to sprendimo 6 skyriuje nustatytos bendrosios nuostatos dėl duomenų apsaugos;
                  
               
                     (2)
                  
                  
                     Tarybos sprendimo 2008/616/TVR (3) 20 straipsnyje nustatyta, kad patikrinimas, ar 1 konstatuojamojoje dalyje nurodyta sąlyga dėl automatinio keitimosi duomenimis pagal Sprendimo 2008/615/TVR 2 skyrių yra įvykdyta, turi būti atliekamas remiantis įvertinimo ataskaita, kuri grindžiama klausimynu, vertinimo vizitu ir bandomuoju sistemos patikrinimu;
                  
               
                     (3)
                  
                  
                     vadovaudamasi Sprendimo 2008/615/TVR 36 straipsnio 2 dalimi, Jungtinė Karalystė pranešė Tarybos generaliniam sekretoriatui apie nacionalines DNR analizės duomenų rinkmenas, kurioms taikomi Sprendimo 2008/615/TVR 2–6 straipsniai, ir apie to sprendimo 3 straipsnio 1 dalyje nurodytas automatinės paieškos sąlygas;
                  
               
                     (4)
                  
                  
                     vadovaujantis Sprendimo 2008/616/TVR priedo 4 skyriaus 1.1 punktu, atitinkamos Tarybos darbo grupės parengtas klausimynas skirtas kiekvienam automatinio keitimosi duomenimis atvejui ir valstybė narė turi į šį klausimyną atsakyti, kai tik, jos manymu, ji atitinka keitimosi atitinkamos kategorijos duomenimis sąlygas;
                  
               
                     (5)
                  
                  
                     Jungtinė Karalystė atsakė į klausimyno apie duomenų apsaugą ir klausimyno apie keitimąsi DNR duomenimis klausimus;
                  
               
                     (6)
                  
                  
                     Jungtinė Karalystė sėkmingai atliko bandomąjį sistemos patikrinimą su Austrija ir Vokietija;
                  
               
                     (7)
                  
                  
                     Jungtinėje Karalystėje buvo surengtas vertinimo vizitas ir Austrijos, Vokietijos ir Prancūzijos vertinimo grupė parengė šio vertinimo vizito ataskaitą bei ją pateikė atitinkamai Tarybos darbo grupei;
                  
               
                     (8)
                  
                  
                     Tarybai pateikta bendra įvertinimo ataskaita, kurioje apibendrinami keitimosi DNR duomenimis srities klausimyno, vertinimo vizito ir bandomojo sistemos patikrinimo rezultatai;
                  
               
                     (9)
                  
                  
                     2018 m. spalio 11 d. Taryba, atsižvelgusi į visų valstybių narių, kurioms Sprendimas 2008/615/TVR yra privalomas, pritarimą, padarė išvadą, kad Jungtinė Karalystė visiškai įgyvendino Sprendimo 2008/615/TVR 6 skyriuje nustatytas bendrąsias nuostatas dėl duomenų apsaugos.
                     Be to, Taryba paprašė, kad Jungtinė Karalystė per dvylika mėnesių nuo automatinio keitimosi duomenimis pradžios peržiūrėtų savo politiką, susijusią su įtariamųjų charakteristikų neteikimu automatiškai keičiantis DNR duomenimis, atsižvelgiant į keitimosi DNR duomenimis Priumo sistemoje operatyvinę patirtį ir į vertinimo vizito ataskaitoje pateiktus paaiškinimus;
                  
               
                     (10)
                  
                  
                     todėl automatinės DNR duomenų paieškos tikslais Jungtinė Karalystė turėtų turėti teisę gauti ir teikti asmens duomenis pagal Sprendimo 2008/615/TVR 3 ir 4 straipsnius. Tačiau atsižvelgiant į praktinę ir operatyvinę įtariamųjų charakteristikų teikimo automatiškai keičiantis DNR duomenimis svarbą viešajam saugumui, visų pirma kovai su terorizmu ir tarpvalstybiniu nusikalstamumu, Jungtinė Karalystė turėtų peržiūrėti savo politiką keitimosi įtariamųjų charakteristikomis srityje. Jeigu operatyvinė patirtis, įgyta keičiantis DNR duomenimis Priumo sistemoje per pirmuosius dvylika mėnesių, nepaskatins Jungtinės Karalystės pranešti Tarybai, kad ji peržiūrėjo savo politiką, Taryba turėtų iš naujo įvertinti padėtį siekdama pratęsti arba nutraukti automatinį keitimąsi DNR duomenimis Priumo sistemoje su Jungtine Karalyste;
                  
               
                     (11)
                  
                  
                     Sprendimo 2008/615/TVR 33 straipsniu Tarybai suteikiami įgyvendinimo įgaliojimai siekiant patvirtinti priemones, reikalingas tam sprendimui įgyvendinti, visų pirma, kiek tai susiję su asmens duomenų gavimu ir teikimu pagal tą sprendimą;
                  
               
                     (12)
                  
                  
                     kadangi buvo įvykdytos sąlygos ir procedūros, kurias įvykdžius galima pasinaudoti tokiais įgyvendinimo įgaliojimais, turėtų būti priimtas įgyvendinimo sprendimas dėl automatinio keitimosi DNR duomenimis Jungtinėje Karalystėje pradžios, siekiant leisti šiai valstybei narei gauti ir teikti asmens duomenis pagal Sprendimo 2008/615/TVR 3 ir 4 straipsnius;
                  
               
                     (13)
                  
                  
                     Danijai, Airijai ir Jungtinei Karalystei Sprendimas 2008/615/TVR yra privalomas, todėl jos dalyvauja priimant ir taikant šį sprendimą, kuriuo įgyvendinamas Sprendimas 2008/615/TVR,
                  
               PRIĖMĖ ŠĮ SPRENDIMĄ:
         
            1 straipsnis
            Automatinės DNR duomenų paieškos ir lyginimo tikslais Jungtinė Karalystė nuo 2019 m. birželio 14 d. turi teisę gauti ir teikti asmens duomenis pagal Sprendimo 2008/615/TVR 3 ir 4 straipsnius.
         
         
            2 straipsnis
            Ne vėliau kaip 2020 m. birželio 15 d. Jungtinė Karalystė užbaigia savo politikos, susijusios su įtariamųjų charakteristikų neteikimu automatiškai keičiantis DNR duomenimis, peržiūrą.
            Jeigu iki pirmoje pastraipoje nurodytos datos Jungtinė Karalystė dar nebus pranešusi Tarybai, kad ji leidžia naudotis įtariamųjų DNR duomenimis laikantis Sprendimo 2008/615/TVR, Taryba per tris mėnesius iš naujo įvertina padėtį, siekdama pratęsti arba nutraukti keitimąsi DNR duomenimis su Jungtine Karalyste.
         
         
            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Šis sprendimas taikomas pagal Sutartis.
         
         
            Priimta Liuksemburge 2019 m. birželio 6 d.
            
               
                  Tarybos vardu
               
               
                  Pirmininkė
               
               A. BIRCHALL
            
         
         
            (1)  OL L 210, 2008 8 6, p. 1.
         
         
            (2)  2019 m. kovo 12 d. nuomonė (dar nepaskelbta Oficialiajame leidinyje).
         
            (3)  2008 m. birželio 23 d. Tarybos sprendimas 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo (OL L 210, 2008 8 6, p. 12).